רדיפת להט"ב במדינה האסלאמית

חוקים הנוגעים ליחסים חד-מיניים

אכיפת החוק באזורים שבשליטת המדינה האסלאמית מענישה גברים להט"בים רבים, בכך שהיא זורקת אותם מגגות של בניינים גבוהים, לאחר שנתפסו בקיום יחסי מין חד-מיניים. במידה והם שורדים את העונש שנקבע עליהם, הם נסקלים למוות.
באזורים מסוימים נעשה שימוש בעריפת ראש בגלל היעדר בניינים גבוהים שהנאשם ייזרק מהם.
המדינה האסלאמית פרסמה רשימה של עבירות, שבה הנאשם יוצא להורג מיידית, כולל הומוסקסואליות.
לדברי סובחי נחאס, סורי הומוסקסואל שברח מסוריה מחשש לחייו, אמר כי המדינה האסלאמית חוסכת על הומוסקסואלים שמקיימים יחסי מין חד-מיניים "להנאתם של גברים מבוגרים", הגברים "הגבריים" יותר, שנחשדו בהומוסקסואליות, נהרגים על ידי המדינה האסלאמית. הוא גם אמר כי ישנם גברים הומוסקסואלים שהצטרפו למדינה האסלאמית בכדי להגן על עצמם ועל משפחותיהם, ולעיתים גם דיווחו על הומוסקסואלים אחרים בכדי להסתיר את עצמם בצורה יעילה יותר.
לדברי קמנדאר בקטיאר, חבר לשעבר במדינה האסלאמית, לוחמי המדינה האסלאמית באפגניסטן אונסים גברים הומוסקסואלים באופן קבוע כעונש. לעומת זאת, לוחמי המדינה האסלאמית בעיראק ובסוריה זורקים הומוסקסואלים מגגות של בניינים גבוהים.

חוקים הנוגעים להתעללות בילדים מאותו המין

אבו זייד אל-ג'זראווי, מפקד בכיר במדינה האסלאמית, אנס ילד בן 15 שהושלך מבניין שבדיר א-זור שבסוריה בגין היותו הומוסקסואל. על פי הדיווחים, אל-ג'זראווי קיבל מלקות, נאלץ לעזוב את סוריה ולהצטרף לחזיתות הלחימה בצפון-מערב עיראק. בית הדין השרעי בדיר א-זור אמר, על פי הדיווחים, כי אבו זייד היה צריך, כמו הנער, למות בגין היותו הומוסקסואל, אך מפקדי המדינה האסלאמית דרשו שיישלח לקרב בעיראק במקום לבצע זאת.

הוצאות להורג מתועדות בשטח שבשליטת המדינה האסלאמית

ב-23 בנובמבר 2014, לוחמי המדינה האסלאמית סקלו למוות גבר לא מזוהה בן 20 במאיידין  שבסוריה וגבר לא מזוהה בן 18 בדיר א-זור שבסוריה. הגברים היו מתנגדים ידועים של המדינה האסלאמית, ותומכיהם של שני הגברים טוענים כי המדינה האסלאמית השתמשה בטענה שהם הומוסקסואלים כהצדקה להוצאתם להורג. זו הייתה ההוצאה להורג הראשונה של אנשי הלהט"ב על ידי המדינה האסלאמית.
ב-30 באפריל 2015 דווח כי שלושה גברים, המואשמים בהיותם הומוסקסואלים, הוצאו להורג על ידי ירייה בראשם על ידי המדינה האסלאמית בדרנה שבלוב. פעילי זכויות אדם רואים שזהו עונש המוות הראשון נגד הומוסקסואלים בהיסטוריה של לוב המודרנית.
על פי הערכה של הארגון החוץ-ממשלתי OutRight Action International , בין ה-9 בדצמבר 2014 ועד ל-7 במאי 2016 הוצאו להורג 41 גברים הומוסקסואלים בשטחים שבשליטת המדינה האסלאמית בעיראק ובסוריה.
ב-22 ביולי 2016, דווח על ידי פעילים כי המדינה האסלאמית הוציאה להורג צעיר עיראקי בכירכוכ שבעיראק על ידי השלכתו מראש הבניין לאחר שהואשם על היותו הומוסקסואל. לאחר שנזרק מראש הבניין, גופתו נסקלה על ידי ההמון.
ב-10 באוגוסט 2016, פורסם סרטון על ידי המדינה האסלאמית ובו נראה כי המשטרה הדתית של המדינה האסלאמית בעיראק השליכה הומוסקסואל מגג בניין.
ב-11 באוגוסט 2016, פורסם סרטון על ידי המדינה האסלאמית בו נראים ג'יהאדיסטים של המדינה האסלאמית במוסול שבעיראק משליכים הומוסקסואל למותו על ידי דחיקתו מראש בניין גבוה.
ב-20 באוגוסט 2016, גורם מקומי במחוז נינוה שבעיראק חשף כי המדינה האסלאמית הוציאה להורג ארבעה גברים באשמת הומוסקסואליות ומעשי סדום, כולל שניים מחבריה, על ידי השלכתם מבניין.
ב-5 בדצמבר 2016, המדינה האסלאמית זרקה הומוסקסואל מגג בניין בחלב שבסוריה, לאחר שהואשם בקיום "יחסים הומוסקסואליים".
ב-9 בינואר 2017, נעצר נער בן 17 והושלך מגג בניין על ידי הדיוואן אל-היסבה במוסול בטענה שהוא "הומוסקסואל".
ב-27 במרץ 2017, פרסם הדיוואן אל-היסבה תמונות בהן נראה הומוסקסואל מושלך מגג בניין ונסקל למוות במוסול שבעיראק.
ב-15 באוגוסט 2017, פרסמה סוכנות אמק תמונות בהן נראה הומוסקסואל מושלך מגג בניין במחוז דיר א-זור.

תגובות

ב-14 ביוני 2016, הצביע בית הנבחרים של קנדה נגד הצעה ברוב של 166 מול 139 שהוצעה על ידי המפלגה השמרנית של קנדה. ההצעה הייתה לגנות את מעשי המדינה האסלאמית ולהגדיר את המעשים האלו כרצח עם.
דו"חות לשנת 2016 של מחלקת המדינה של ארצות הברית עבור המדינות עיראק וסוריה קובעות כי:
המדינה האסלאמית פרסמה סרטונים המתארים הוצאות להורג לכאורה של אנשים המואשמים בפעילות הומוסקסואלית, שכללו סקילה וזריקה מגגות בניינים. ביולי, משימת הסיוע של האו"ם לעיראק  דיווחה כי צעיר נחטף ונהרג בבגדאד בגלל נטייתו המינית. [מספר] מקורות דיווחו כי החוטפים [של הצעיר] היו חברים ידועים בקבוצות חמושות. [לאחר שנודע כי] מספר קבוצות חמושות [אחרות] פתחו גם נגד הומוסקסואלים בבגדאד, משימת הסיוע של האו"ם לעיראק  דיווחה כי לפחות שלושה להט"בים נוספים נעלמו מאז יולי.
בשנים קודמות יותר, הופיעו צילומים וסרטונים המראים את המדינה האסלאמית דוחפת גברים החשודים כ"הומוסקסואלים" מגגות במחוז א-רקה או סוקלים אותם למוות. על פי נתוני OutRight Action International , ב-7 במאי פרסם משרד התקשורת של המדינה האסלאמית "דו"ח תצלומי של הטלת עונשי השריעה" על החשודים אשר שייכים לקהילת הלהט"ב. התצלומים כללו גם תמונות של ילד שנדחף מראש בניין.